2017. gada … Noteikumi Nr.

Rīgā (prot. Nr.\_\_\_\_\_\_.§)

**Energoefektivitātes pienākumu shēmas noteikumi**

Izdoti saskaņā ar

Energoefektivitātes likuma 6.panta

otro un septīto daļu

**I. Vispārīgi jautājumi**

1. Noteikumi nosaka:

1.1. energoefektivitātes pienākuma shēmā (turpmāk – EPS) iekļaujamās nozares;

1.2. EPS atbildīgo pušu (turpmāk – atbildīgo pušu) izvēles kritērijus;

1.3. atbildīgo pušu pienākumu apjomu sadalījumā pa gadiem un tā noteikšanas metodiku;

1.4. iegūtā enerģijas ietaupījuma verifikācijas sistēmu;

1.5. kārtību, kādā izmaksas, kas atbildīgajai pusei radušās par energoefektivitātes uzlabošanas pasākumiem pie galalietotāja, pēc to īstenošanas vai atbildīgajai pusei noteiktās iemaksas valsts energoefektivitātes fondā, iekļauj maksā par enerģiju;

1.6. kārtību, kādā šo noteikumu 1.5.apakšpunktā minētās izmaksas sadalāmas starp galalietotājiem, un to apmaksas veidu.

**II. Energoefektivitātes pienākuma shēmā iekļaujamā nozare un atbildīgo pušu izvēles kritēriji**

2. EPS starta periodā un pirmajā saistību periodā atbildīgā puse ir elektroenerģijas mazumtirdzniecības komersants, kura:

2.1.2016. gadā pārdotais elektroenerģijas apjoms ir 10GWh un vairāk;

2.2. saistību perioda kārtējā gadā pārdotais elektroenerģijas apjoms ir 10 GWh un vairāk.

3. EPS iekļaujamās nozares un atbildīgo pušu izvēles kritērijus nosaka vismaz 6 mēnešus pirms katra šo noteikumu 6.3. un 6.4. apakšpunktā minētā saistību perioda beigām.

4. Elektroenerģijas mazumtirdzniecības komersants, kas sākotnēji nav iesaistīts EPS, kļūst par atbildīgo pusi ar brīdi, kad tas ir izpildījis šo noteikumu 2.2. apakšpunktā minēto kritēriju. Šādā gadījumā komersantam ir pienākums 28 darba dienu laikā informēt atbildīgo ministriju par to, ka tas ir kļuvis par atbildīgo pusi saskaņā ar šo noteikumu 2.2. apakšpunktu. Atbildīgajai ministrijai kontroles nolūkos ir tiesības saņemt informāciju no sadales un pārvades operatoriem par šajā punktā minēto komersantu galalietotājiem piegādāto enerģijas apjomu.

5.Atbildīgā ministrija publicē savā tīmekļa vietnē un pēc vajadzības aktualizē informāciju par EPS atbildīgajām pusēm.

**III. Atbildīgo pušu pienākumu apjoms sadalījumā pa gadiem, tā noteikšanas metodika un EPS ietaupījuma kopējais apjoms**

6.EPS valsts obligātā galapatēriņa ietaupījuma mērķa sasniegšanai tiek uzsākta 2017.gada 1.maijā un tiek īstenota līdz 2030.gada 31.decembrim:

6.1. EPS starta periods ir no 2017.gada 1.maija līdz 31.decembrim;

6.2. EPS pirmais saistību periods ir no 2018.gada 1.janvāra līdz 2020.gada 31.decembrim;

6.3. EPS otrais saistību periods ir no 2021.gada 1.janvāra līdz 2025.gada 31.decembrim;

6.4. EPS trešais saistību periods ir no 2026.gada 1.janvāra līdz 2030.gada 31.decembrim.

7.Pienākuma apjomu pirmajam saistību periodam nosaka atbilstoši šo noteikumu 10.punktā minētai metodei. Energoefektivitātes pienākuma shēmā iekļauto atbildīgo pušu kopējā valsts obligātā galapatēriņa ietaupījuma mērķa daļa, kas minēta šo noteikumu 9.punktā, tiek palielināta par no jauna iekļautai atbildīgai pusei aprēķināto pienākuma apjomu.

8.Atbildīgā puse, kas kādā no pirmā saistību perioda gadiem nesasniedz šo noteikumu 2.2. apakšpunktā minēto pārdotās enerģijas apjomu, netiek izslēgta no EPS.

9. Atbildīgās puses pirmajā saistību periodā sasniedz kopējo valsts obligātā galapatēriņa ietaupījuma mērķa daļu, ko veido visu atbildīgo pušu pienākuma apjomu summa pirmajam periodam. Katras atbildīgās puses pienākuma apjoms pirmajam saistību periodam sadalījumā pa gadiem aprēķināts atbilstoši šo noteikumu 10.punktam. Kopējo valsts obligātā galapatēriņa ietaupījuma mērķa daļu nākošajiem saistību periodiem nosaka atbilstoši energoefektivitātes jomu reglamentējošiem normatīvajiem aktiem šo noteikumu 3.punktā minētajos termiņos.

10. Atbildīgās puses pienākuma apjomu pirmajā saistību periodā sadalījumā pa gadiem nosaka pēc šādas metodes:

2018.gadā: P2018=1,5% x A2018

2019.gadā: P2019=1,5% x (A2018+A2019)

2020.gadā: P2020=1,5% x (A2018+A2019+A2020)

kur:

An – atbildīgās puses attiecīgajā gadā pārdotais elektroenerģijas apjoms MWh;

Pn – atbildīgās puses attiecīgā gada pienākuma apjoms MWh.

11.No šo noteikumu 10.punktā minētā atbildīgās puses pārdotā enerģijas apjoma An attiecīgajā gadā var atskaitīt lielajiem elektroenerģijas patērētājiem un lielajiem uzņēmumiem pārdoto elektroenerģijas apjomu, balstoties uz zvērināta revidenta apliecinājumu.

**IV. Atbildīgās puses gūtais enerģijas ietaupījums pienākuma izpildei un tā verifikācija**

12. Atbildīgā puse EPS ietvaros pienākumu var izpildīt pie enerģijas galalietotājiem:

12.1. nodrošinot galalietotāju informēšanu par energoefektivitātes paaugstināšanas iespējām;

12.2. veicot iemaksas valsts energoefektivitātes fondā atbilstoši normatīvajam aktam par kārtību un apmēru, kādā tiek veiktas iemaksas energoefektivitātes fondos obligātā enerģijas ietaupījuma mērķa sasniegšanai;

12.3. ar energoefektivitātes uzlabošanas pasākumiem pie galalietotāja.

13. EPS atbildīgo pušu enerģijas galapatēriņa ietaupījuma apjoma mērķa izpildīšanai ir derīgi šo noteikumu 19.punktā minētajā plānā iekļauti energoefektivitātes pasākumi un citi pasākumi, kuros atbildīgā puse ar apliecinošiem dokumentiem pierāda savu līdzdalību.

14. Atbildīgās puses starta periodā energoefektivitātes monitoringa sistēmas ietvaros 2017.gadā ziņo par enerģijas ietaupījumiem, kas iegūti laikā no 2014.gada 1.janvāra līdz starta perioda beigām energoefektivitātes pasākumos pie galalietotājiem, un kuros atbildīgā puse ar apliecinošiem dokumentiem pierāda savu līdzdalību. Par minēto ietaupījuma apjomu samazina atbildīgās puses pienākuma apjomu pirmajā saistību periodā.

15.Atbildīgā puse katru gadu līdz 1.novembrim iesniedz atbildīgajai ministrijai enerģijas ietaupījumu pārskatu par iepriekšējo kalendāro gadu atbilstoši normatīvajiem aktiem par energoefektivitātes monitoringu.

16. Ja atbildīgā puse attiecīgā gada pienākuma apjomu, ko nosaka saskaņā ar 10 punktu, ir izpildījusi vismaz 80% apjomā, tad iztrūkstošo daļu pieskaita nākošā gada pienākuma apjomam. Šādi pieskaitījumi iespējami attiecīgā saistību perioda ietvaros. Ja atbildīgā puse kalendārā gada ietvaros izpilda mazāk nekā 80% no 10. punktā minētā pienākuma apjomā, tad par neizpildīto pienākuma apjoma daļu atbildīgā puse veic iemaksu Energoefektivitātes fondā 1,5 reižu apmērā no noteiktās vērtības par katru ietaupāmo enerģijas vienību atbilstoši normatīvajiem aktiem par energoefektivitātes fondu.

17.Šo noteikumu 16.punktā minētajā gadījumā atbildīgā ministrija var pieprasīt šo noteikumu 19.punktā minētā pasākumu plāna koriģēšanu, lai nodrošinātu atbildīgās puses plāna atbilstību pienākuma apjomam.

18. Ja atbildīgā puse ir izpildījusi pienākumu, pārsniedzot atbilstošā gada pienākuma apjomu, ko nosaka saskaņā ar šo noteikumu 10. punktu, tad tās pienākuma apjoms nākošajam gadam tiek samazināts par minēto pārsniegumu.

**V. Atbildīgās puses energoefektivitātes uzlabošanas pasākumu rezultātā iegūtā ietaupījuma apjoms un tā verifikācijas sistēma**

19. Atbildīgā puse izstrādā energoefektivitātes uzlabošanas pasākumu plānu (turpmāk – pasākumu plāns) uzliktā pienākuma apjoma sasniegšanai secīgi katram saistību periodam. Pasākumu plānā ietver vismaz šādu informāciju:

19.1. aprēķinātā pienākuma apjomu indikatīvi saistību periodam un faktiski, kas aprēķināts katru gadu atbilstoši šo noteikumu 10.punktam;

19.2.indikatīvos plānotos energoefektivitātes uzlabošanas pasākumus un to izmaksas uzliktā pienākuma apjoma sasniegšanai;

19.3. plānoto enerģijas galapatēriņa ietaupījumu aprēķināšanai izvēlētās metodikas pamatojumu. Piemērojamās enerģijas galapatēriņa ietaupījuma aprēķināšanas metodikas noteiktas normatīvajos aktos par energoefektivitātes monitoringu;

19.4. pienākuma apjomu, par kādu tā plāno veikt iemaksu valsts energoefektivitātes fondā, norādot valsts energoefektivitātes fondu, kurā tā plāno veikt iemaksu.

19.5.plānoto izmaksu atgūšanas veidu saskaņā ar šo noteikumu 25. un 26.punktu;

19.6. informāciju par šo noteikumu 14.punkta kārtībā ziņotajiem ietaupījumiem.

19.7. informāciju par to, kā 12.1. apakšpunktā minēto pasākumu ietaupījumu aprēķinos tiks ņemta vērā to mijiedarbība un iespējamā pārklāšanās ar citiem pasākumiem, ko valsts, pašvaldības vai atbildīgā puse veic attiecīgajos galalietotājos.

20. Atbildīgā puse iesniedz pasākumu plānu atbildīgajai ministrijai trīs mēnešu laikā no kļūšanas par atbildīgo pusi saskaņā ar šo noteikumu 2. un 4. punkta nosacījumiem. Atbildīgā ministrija 28 darba dienu laikā no pasākumu plāna saņemšanas pārbauda tā atbilstību šo noteikumu 7., un 10. un 19.punktam. Ja atbildīgā ministrija konstatē neatbilstības, tā rakstiski informē atbildīgo pusi par neatbilstībām. Atbildīgā puse precizē pasākumu plānu 28 darba dienu laikā no rakstiskās informācijas izsūtīšanas.

21. Atbildīgā puse atbildīgajai ministrijai katru gadu līdz 31.martam iesniedz plāna precizējumus:

21.1.šo noteikumu 19.1 apakšpunktā minēto faktisko pienākuma apjomu, kas aprēķināts saskaņā ar šo noteikumu 10.punktu;

21.2. ja nepieciešams, precizējumus plānā atbilstoši šo noteikumu 19.2., un 19.3., 19.5, 19.6. un 19.7. apakšpunktam.

22. Atbildīgā ministrija katru gadu izlases kārtībā nodrošina atbildīgo pušu iesniegto pārskatu pārbaudi. Atbildīgā ministrija pārbauda:

22.1. vai energoefektivitātes uzlabošanas pasākumi ir realizēti atbilstoši atbildīgās puses iesniegtajam pasākumu plānam;

22.2. atbildīgās puses veikto enerģijas ietaupījumu aprēķinu pareizību;

22.3.aprēķinos izmantotās informācijas dokumentācijas atbilstību.

23. Atbildīgajai ministrijai ir tiesības šo noteikumu 22.punktā minētajai pārbaudei piesaistīt no atbildīgajām pusēm neatkarīgus kvalificētus vai akreditētus ekspertus atbilstoši citos normatīvajos aktos noteiktām prasībām.

24. Ja iesniegtā pārskata pārbaudē tiek konstatēts, ka atbildīgā puse nav veikusi energoefektivitātes uzlabošanas pasākumus atbilstoši pasākumu plānam, vai enerģijas galapatēriņa ietaupījumu aprēķinos ir kļūda, kas pārsniedz 10%, atbildīgā ministrija sagatavo pārbaudes ziņojumu un minēto pārskatu kopā ar pārbaudes ziņojumu iesniedz kļūdu labošanai atbildīgajai pusei. Pārbaudes ziņojumā konstatētās kļūdas atbildīgā puse novērš pārbaudes ziņojumā minētajā termiņā, kas nav īsāks par 5 darbdienām.

25.Atbildīgā ministrija apkopo informāciju par EPS ietvaros gūto enerģijas ietaupījumu, kas panākts, ieviešot energoefektivitātes pienākuma shēmu, atbilstoši normatīvajiem aktiem par energoefektivitātes monitoringa sistēmas darbību.

**VI. Atbildīgās puses izmaksu atgūšana**

26. Atbildīgā puse publicē savā tīmekļa vietnē izmaksu apjomu, kas atbildīgajai pusei iepriekšējā kalendārā gadā radušās par energoefektivitātes uzlabošanas pasākumiem pie galalietotājiem, kā arī aprēķinu, kā šis izmaksas ir atgūtas un sadalītas starp mājsaimniecībām un citiem galalietotājiem.

27. Izmaksas, par energoefektivitātes uzlabošanas pasākumiem pie gala lietotāja atbildīgā puse var:

27.1.12.3. apakšpunktā minētajā gadījumā iekļaut attiecīgā galalietotāja maksā par enerģiju;

27.2. 12.1. apakšpunktā minētajā gadījumā iekļaut saimnieciskās darbības izmaksās.

28. Iemaksu valsts energoefektivitātes fondā atbildīgā puse var:

28.1. iekļaut maksā par enerģiju proporcionāli galalietotāja enerģijas patēriņa apjomam, izņemot šo noteikumu 14.punktā minētās iemaksas;

28.2. iekļaut saimnieciskās darbības izmaksās.

29. Izmaksas, kas minētas šo noteikumu 27.1. un 28.1 apakšpunktā, iekļauj galalietotāju rēķinos kā atsevišķu pozīciju.

30. Šo noteikumu 11.punktā minētās apliecināšanas izmaksas atbildīgā puse iekļauj komersanta peļņas un zaudējumu aprēķinā.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens

Iesniedzējs:  
Ministru prezidenta biedrs,

ekonomikas ministrs Arvils Ašeradens

Vīza:   
 Valsts sekretāra pienākumu izpildītāja,

Administrācijas vadītāja Ieva Jaunzeme

21.03.2017. 13:25

1478

I.Ozoliņa,

67013175

[Inguna.Ozolina@em.gov.lv](mailto:Inguna.Ozolina@em.gov.lv)